ประกาศ
ประกาศ
เรื่อง
พื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]
 

ด้วยปรากฏว่าในขณะนี้ได้มีเหตุการณ์ที่อาจกระทบต่อความมั่นคงภายในราชอาณาจักรโดยมีการกระทำของบุคคลต่าง
ๆ อย่างต่อเนื่อง เพื่อมุ่งหวังให้เกิดเหตุการณ์ที่อาจร้ายแรงขึ้นในช่วงเวลาตั้งแต่วันที่
๑๒ มีนาคม พ.ศ. ๒๕๕๓
เป็นต้นไปและแนวโน้มจะเกิดความวุ่นวายทางการเมืองจากการที่มีกลุ่มบุคคลบางกลุ่มได้ประกาศเจตนารมณ์ชัดเจนในการปลุกกระแสระดมมวลชน
พร้อมทั้งระดมยานพาหนะเป็นจำนวนมาก
และนัดชุมนุมให้เข้าร่วมในการเรียกร้องความต้องการตามแนวทางและผลประโยชน์ของกลุ่ม
มุ่งหวังเพื่อสร้างกระแสความไม่ชอบธรรมของรัฐบาล
และมีวัตถุประสงค์สุดท้ายในการกดดันให้นายกรัฐมนตรียุบสภาหรือลาออก
โดยกำหนดให้มีการชุมนุมและเคลื่อนไหวตามเส้นทางและปิดล้อมสถานที่สำคัญในเขตกรุงเทพมหานคร
พื้นที่บางส่วนของปริมณฑลและพื้นที่บางส่วนของจังหวัดใกล้เคียง
ซึ่งการดำเนินการดังกล่าวนั้นจะส่งผลกระทบต่อการดำรงชีวิตโดยปกติของประชาชนโดยทั่วไป
รวมทั้งการบริหารราชการแผ่นดินของรัฐบาล
ประกอบกับการชุมนุมดังกล่าวมีเจตนาดำเนินการในลักษณะยืดเยื้อ
และยั่วยุให้เกิดความรุนแรง ซึ่งอาจมีการกระทบกระทั่งระหว่างผู้ชุมนุมด้วยกัน
หรือกับประชาชนผู้สุจริต
หรืออาจมีกลุ่มผู้ไม่หวังดีบางกลุ่มก่อเหตุระหว่างการชุมนุม
และขยายลุกลามจนเกิดสถานการณ์ความรุนแรงมากยิ่งขึ้น
สร้างความเสียหายให้กับประเทศโดยรวม

ดังนั้น
เพื่อให้การบริหารจัดการในการรักษาความสงบและความปลอดภัย มีเอกภาพและเป็นไปด้วยความเรียบร้อย
จึงมีความจำเป็นอย่างยิ่งที่จะต้องกำหนดมาตรการป้องกันและแก้ไขมิให้สถานการณ์ขยายตัวลุกลาม
เป็นเหตุการณ์ก่อความไม่สงบหรือหากเกิดสถานการณ์ขึ้นเจ้าหน้าที่ของรัฐสามารถแก้ไขปัญหาให้ยุติโดยเร็ว
โดยไม่ส่งผลกระทบต่อความมั่นคงภายในราชอาณาจักร

อาศัยอำนาจตามความในมาตรา ๑๕
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ และมาตรา ๓๑ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๔๑ และมาตรา
๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีจึงมีมติเมื่อวันที่ ๙ มีนาคม พ.ศ. ๒๕๕๓ ดังต่อไปนี้

๑. ให้เขตพื้นที่กรุงเทพมหานคร
จังหวัดนนทบุรี อำเภอธัญบุรี อำเภอสามโคก อำเภอลำลูกกา อำเภอคลองหลวง อำเภอลาดหลุมแก้ว
และอำเภอเมืองปทุมธานี จังหวัดปทุมธานี อำเภอกระทุ่มแบน และอำเภอเมืองสมุทรสาคร
จังหวัดสมุทรสาคร อำเภอบางพลี อำเภอบางเสาธง อำเภอบางบ่อ อำเภอพระประแดง
และอำเภอเมืองสมุทรปราการ จังหวัดสมุทรปราการ อำเภอพุทธมณฑล อำเภอสามพราน
และอำเภอนครชัยศรี จังหวัดนครปฐม อำเภอเมืองฉะเชิงเทรา จังหวัดฉะเชิงเทรา และอำเภอบางปะอิน
อำเภอบางไทร อำเภอลาดบัวหลวง และอำเภอวังน้อย จังหวัดพระนครศรีอยุธยา เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร

๒. ให้กองอำนวยการรักษาความมั่นคงภายในราชอาณาจักรเป็นผู้รับผิดชอบในการป้องกัน
ปราบปราม ระงับ ยับยั้ง
และแก้ไขหรือบรรเทาเหตุการณ์ที่กระทบต่อความมั่นคงภายในราชอาณาจักรและจัดทำแผนการดำเนินการในการบูรณาการการกำกับ
ติดตาม และเร่งรัดหน่วยงานของรัฐและเจ้าหน้าที่ของรัฐที่เกี่ยวข้อง
ให้ดำเนินการให้เป็นไปตามแผนที่กำหนด รวมทั้งจัดตั้งศูนย์อำนวยการหรือหน่วยงานที่เรียกชื่ออื่นเพื่อปฏิบัติภารกิจนี้เป็นการเฉพาะ

ทั้งนี้ ให้มีผลบังคับใช้ระหว่างวันที่ ๑๑
ถึงวันที่ ๒๓ มีนาคม พ.ศ. ๒๕๕๓


ประกาศ
ณ วันที่ ๙ มีนาคม พ.ศ. ๒๕๕๓
อภิสิทธิ์
เวชชาชีวะ
นายกรัฐมนตรี
















ปริยานุช/ผู้จัดทำ
๑๗
มีนาคม ๒๕๕๓
นฤดล/ตรวจ
๒๖
ตุลาคม ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๓๑ ง/หน้า ๗/๑๐ มีนาคม ๒๕๕๓